BGL Investment Partners - Wikipedia, déi fräi Enzyklopedie

# BGL Investment Partners

### Vu Wikipedia, der fräier Enzyklopedie.

BGL Investment Partners S.A. (BIP) ass eng Lëtzebuerger Investment-Gesellschaft déi ob der Bourse cotéiert ass. Si guff am Februar 2006 an BIP Investment Partners ëmbenannt.

D'BIP guff ob Initiativ vun der Banque Générale du Luxembourg (BGL) an enger Rei traditionneller Aktionnäre vun der Bank, dorënner d'Nokommen vun de BGL-Grënner Alphonse Weicker a Léandre Lacroix, am Abrëll 2000 gegrënt. D'BGL wor deemols vu sengem Haaptaktionnär, dem Group Fortis, komplett obkaf ginn. D'BIP guff als Reaktioun ob de Verloscht vun der BGL hierer Onofhängegkeet gegrënt. Ob där enger Säit gung et drëm fir en onofhängegen a lëtzebuerger institutionnellen Aktionnär ze schafen. Ob der anerer Säit ass et och drëm gaangen, e Lëtzebuerger Kontrol iwwer verschidden Participatiounen vun der BGL ze halen.

De Verwaltungsrot gët vum Alain Georges presidéiert. Bei der Grënnung vun der BIP wor hien President vum Direktiounskommittee vun der BGL. Den éichten Direkter wor den André Birget. 2003 kumm de Marc Faber dobäi, deen zënter 2005 eleng Direkter ass.

Nodeem d'Société anonyme den 17. Abrëll 2000 gegrënt gi wor an d'BGL eng Rei Participatiounen an déi nei Gesellschaft abruecht hat, koum et zu enger Kapitalerhéigung duerch eng "Souscription publique". 2,25 Milliounen Aktië guffen zu engem Präis vu 75 Euro ugebueden. Wéi d'BIP de 6. Juni 2000 fir d'éicht ob der Lëtzebuerger Bourse cotéiert guff, hat se ee Kapital vu méi wéi 350 Milliounen Euro. D'Kapital guff zu 39,6 Prozent vun der BGL gehal. Déi aaner Aktiën si breed verstreet, och wann d'BIP vun Ufank un nach eng Rei méi deck Aktionnairen hat.

Am Portefeuille vun der BIP woren virun allem Aktië vu Fortis (22% vun den Aktiva), SES (16%), RTL Group (12%), Cargolux (6%), Arbed (3%) a Cegedel (1%). D'BIP hat zu deem Moment awer och bal 150 Milliounen Euro Borgeld fir nei Investissementer. Déi guffen zum Deel a Fongen an och direkt an Entreprisen investéiert.

Enn 2006 wor d'BIP Investment Partners Aktionnär vun ArcelorMittal, Arcelor Brasil, CVRD, EVS, Fortis, Option, RTL Group, SES an och Cargolux, Vox Mobile, Artelis, XDC, IEE, IP Casting, 21 Net an Technolia. D'BIP hat en plus och nach iwwer 30 Milliounen Euro a verschidden Private Equity Fongen investéiert.

De Bourse-Cours vun der BIP hat seng Héichten a seng Déiften. Schon am Hierscht 2000 ass de Cours ob der Bourse enner 75 Euro gefall. Am März 2003 luch de Cours enner 25 Euro. Enn 2006 luch de Cours nees bei 80,50 Euro.

Am Februar 2006 guff d'BGL Investment Partners a BIP Investment Partners ëmbenannt. Viirdrunn hat d'BGL sech schons an Fortis Banque Luxembourg ëmbenannt. De Numm BGL huet also net méi bestanen. Dobäi kumm, datt der BGL hier Participatioun an der BIP méi kleng gi wor an Ufank 2006 just nach bei 26 Prozent luch. Well d'Ofkierzung BIP vill gebraucht guff, guff de BGL am Numm einfach duerch BIP ersat.

D'Aktionnariat vun der BIP huet zenter 2000 évoluéiert. D'Fortis Banque Luxembourg ass vu 40 ob 26 Prozent zereck gangen. Deen eenzegen aaneren bekannten Aktionnär ass d'Societéit La Luxembourgeoise S.A. matt 10 Prozent. Wann een de Verwaltungsrot kuckt, kann een awer och dovunner ausgoën datt d'Famille Meyer (Heintz van Landewyck) a Giorgetti (Félix Giorgetti) an d'BIP investéiert hunn.

Vun "http://lb.wikipedia.org../../../b/g/l/BGL_Investment_Partners_21a6.html"

##### Views

- Artikel
- Diskussioun
- Aktuell Revisiounen

##### Sichen